Predsjednik SDP-a Zoran Milanović izjavio je za N1 televiziju da je šokiran presudom Josipu Perkoviću i Zdravku Mustaču koji su zbog sudjelovanja u ubojstvu Stjepana Đurekovića osuđeni na kaznu doživotnog zatvora pred Visokim zemaljskim sudom u Münchenu:

"Šokiran sam tom presudom", kazao je predsjednik SDP-a Zoran Milanović predajući s predsjednicima stranaka Narodne koalicije liste kandidata za rujanske parlamentarne izbore.

"Ako je to istina ti ljudi su dobili najblažu kaznu koju su mogli dobiti. Žao mi je što o tome nije odlučeno u Hrvatskoj", ustvrdio je Milanović.

"Šokiran sam kad vidim da su ljudi koji su Franji Tuđmanu nabavljali putovnicu, koji su uživali njegovo povjerenje, Gojka Šuška, (Tomislava) Karamarka, svih HDZ-ovaca koji su bili među osnivačima stranke na kraju prokazani kao udbaški egzekutori. To je strašno i govori sve o HDZ-u kao stranci jer to je očito nešto o čemu se HDZ treba očitovati.

Poznata je stvar da sam se zalagao i zalagat ću se ubuduće za ravnopravan tretman hrvatskih građana kada ih se izručuje, a naročito kada se sudi u ovako delikatnim stvarima. Presudom sam šokiran. To je najblaža riječ koju mogu reći. Iskren sam potpuno. Nisam vjerovao da su takvi ljudi bili u neposrednoj orbiti i najbliži suradnici osnivača HDZ-a, zajedno s njim osnivali HDZ. To opuno govori i ako je to stožerna hrvatska stranka to nije dobro", kazao je Milanović.

Most pozdravio odluku njemačkog pravosuđa o Perkoviću i Mustaču

Most je u srijedu pozdravio postupanje njemačkog pravosuđa u slučaju Josipa Perkovića i Zdravka Mustača, ističući kako osuđuju sve zločine totalitarnih režima.

"Ne prejudicirajući pravomoćnost ishoda, držimo potrebnim istaknuti žalosnu činjenicu da Republika Hrvatska nije našla potrebe, volje ni načina da se zločini počinjeni za vrijeme svih totalitarnih režima kažnjavaju, već je u pojedinim trenucima svog postojanja čak nastojala sabotirati istrage ili postupanja s ciljem otkrivanja ili kažnjavanja počinitelja okrutnih zločina počinjenih samo s ciljem obrane tih diktatura.

Most drži shodnim istaknuti da su na prostoru današnje Republike Hrvatske totalitarni i autoritarni režimi XX. stoljeća (diktatura dinastije Karađorđević, Nezavisna država Hrvatska Ante Pavelića i komunistička Jugoslavija Josipa Broza) nanijeli nemjerljivu štetu ograničavajući razvoj slobode čovjeka, slobode duhovnih i materijalnih dobara i stvaranja demokratskog ozračja kao temelja kvalitetnog razvoja društva", navode u priopćenju.

Navode i da je proces suočavanja s prošlošću "težak i spor, ali je jedini proces koji donosi pomirbu i mir".

Most navodi da će "nove, mlade generacije smoći snage nadvladati teške povijesne greške i krenuti stvarati bolju budućnost za građane Republike Hrvatske, držeći se pri tom jasne poruke da zločin ne može biti počinjen kao opravdanje za neki viši cilj ili navodno društveno dobro, isto kao što niti dobro ne smije biti zloupotrijebljeno za interes neke grupacije".

U priopćenju pozivaju sve političke aktere u Hrvatskoj da se "jasno ograde od svih totalitarnih zločina, ideologija i kadrova koji su u njima sudjelovali".